Edgars Putra

Edgars Putra (dzimis ) ir latviešu uzņēmējs un politiķis. Šobrīd ir 14. Saeimas deputāts, bijis 12. Saeimas deputāts, kā arī ievēlēts Durbes novada domē, kur bijis priekšēdētāja vietnieks, vēlāk ievēlēts arī Dienvidkurzemes novada domē. Šobrīd darbojas Saeimas Budžeta komisijā un Pieprasījumu komisijā. Iepriekš ieņēmis parlamentārā sekretāra amatu Ekonomikas ministrijā, vēlāk arī Finanšu ministrijā, kā arī Zemkopības ministrijā. Pārstāv Liepājas partiju un "Apvienoto sarakstu", iepriekš pārstāvējis Latvijas Zemnieku savienību.

 Biogrāfija 
Dzimis 1983. gada 11. februārī Priekulē. Dzīvo Latvijas mazākajā pilsētā Durbē. 2006. gadā beidzis Liepājas Universitātes Ekonomikas un vadības fakultāti ar bakalaura grādu (specialitāte — uzņēmuma un iestādes vadītājs). Iepriekš strādājis par kredītprojektu vadītāju VAS "Latvijas hipotēku un zemes banka", kā arī par projektu vadītāju investīciju piesaistes uzņēmumā.

Iepriekš veiksmīgi darbojies uzņēmējdarbībā, kas saistīta ar lauksaimniecību. Bijis ietekmīgākās lauksaimnieku nevalstiskās organizācijas — biedrības "Zemnieku Saeima" valdes loceklis.Zemnieku Saeima

 Politiskā darbība 
Edgars Putra 2013. gadā iestājās Latvijas Zemnieku savienībā un tika ievēlēts Durbes novada domē no Zaļo un Zemnieku savienības saraksta. Kļuva par novada domes priekšsēdētāja Jāņa Ruško vietnieku.

2014. gadā kandidēja 12. Saeimas vēlēšanās un, lai gan sākotnēji netika ievēlēts, uzreiz pēc valdības apstiprināšanas kļuva par 12. Saeimas deputātu Danas Reiznieces-Ozolas vietā, kas kļuva par Ekonomikas ministri. Sākotnēji darbojās arī kā Ekonomikas ministrijas parlamentārais sekretārs, bet 2016. gadā sekoja D. Reizniecei-Ozolai, kas nomainīja ministra amatu, kļūstot par Finanšu ministrijas parlamentāro sekretāru. Saeimā darbojas Budžeta un finanšu (nodokļu) komisijā un Ilgspējīgas attīstības komisijā.

2018. gada rudenī kandidēja 13. Saeimas vēlēšanās no Zaļo un Zemnieku savienības, taču netika ievēlēts.

2021. gada Latvijas pašvaldību vēlēšanās ievēlēts Dienvidkurzemes novada domē no Zaļo un Zemnieku savienības saraksta. Novada domē darbojās Attīstības un tautsaimniecības komitejā, Vides komitejā, kā arī Finanšu komitejā.

2022. gadā Edgars Putra paziņoja par izstāšanos no Latvijas Zemnieku savienības. "Mani foršie draugi un atbalstītāji, zemsavieši! Esmu pieņēmis lēmumu izstāties no Latvijas Zemnieku savienības! Partijā esmu pieaudzis kā politiķis, un daudzus līdz šim izvirzītos mērķus man ir palīdzējusi sasniegt tieši LZS," tā E. Putra sociālajos tīklos paziņojis par aiziešanu no partijas pēc deviņiem tajā pavadītajiem gadiem. "Lēmums nebija viegls, bet ir jāvirzās tālāk! Uz jaunām virsotnēm," vēstīja E. Putra.

2022. gada rudenī kandidēja 14. Saeimas vēlēšanās no "Apvienotā saraksta", pārstāvot tajā Liepājas partiju. Sākotnēji netika ievēlēts Saeimā, taču pēc Krišjāņa Kariņa valdības apstiprināšanas E. Putra kļuva par Saeimas deputātu uz laiku, kamēr partijas biedrs Māris Kučinskis pilda ministra pienākumus.Saeimā darbojas Budžeta un finanšu (nodokļu) komisijā. No 2023. gada 2. janvāra, paralēli darbam Saeimā, pildīja Zemkopības ministrijas parlamentārā sekretāra pienākumus. Pēc tam, kad atkāpās Krišjāņa Kariņa valdība un "Apvienotais saraksts" pārtrauca dalību valdošajā koalīcijā, īslaicīgi zaudēja vietu Saeimā, taču oktobra sākumā ieguva pastāvīgo mandātu mirušā deputāta Ata Dekšņa vietā.  

Kandidēja 2024. gada Eiropas Parlamenta vēlēšanās no apvienības "Apvienotais saraksts", taču netika ievēlēts.  

 Atsauces 

Kategorija:1983. gadā dzimušie
Kategorija:Priekulē dzimušie
Kategorija:Latvijas Zemnieku savienības politiķi
Kategorija:12. Saeimas deputāti
Kategorija:Latvijas Universitātes absolventi